  Виталий Пронин Данъяськисько выныным Милям семьяямы армиын служить карон котьку дано лыдъяськиз. Атай юртэз чеберъя солдат дӥськут.СолдатъёсПересь-пересь песятае эк-сэй армиын унтер-офицер вылэм. Со дырысен трос ар ортчиз ини, званиез но вылӥ вылымтэ, озьы ке но семьяямы со сярысь данъяськыса верало. Озьы ик котьку буре вайиськомы Быдӟым оже бырем пересь песятаймес но пересь ӵужатаймес. Пересь песятаймылэн ожын бырем дырысеныз 40 ар тырмон аре песятаймы вордскем гуртаз 40 писпу мерттӥз. Пересь песятае но, песятае но ӧвӧл ни, нош ми ваньмы тодӥськомы садэз но, солэсь историзэ но. Со семьямылы дуно.Армие ветлытэк ӧз кыле ӵужатае, песятае, атае но солэн вань агай-вынъёсыз (нэнэеным песятае 7 пи будэтӥзы!), ваньзылэн соослэн солдат дӥсьсы атай юртазы борддоре одӥг радэ ошылэмын. Служить каризы кыкез но ӵужмуртъёсы. Соин ик выны образование басьтэм бере, ачиз куриськыса, армие мынӥз (секталаез уг тырмы шуыса, отсрочка сёто ке но вал).Военкоматысен вынылы сётӥзы 3 сим-карта но банковской карта. Со сим-картаосын вераськон дунтэм усе, шуизы, но ми нырысетӥ толэзяз ик тарифъёссэ воштӥм, угось «Позвони маме» тарифсы трос мукет тарифъёслэсь дуногес усиз (тужгес но - мукет улосысь жингыртонэз). Нош банковской картаяз толэзьлы быдэ 2 сюрс манет тыризы.Куать нунал сборной пунктын возьыса, вынме Псков улосэ келязы. Воксё паймисько, малы сборной пунктын сокема возёнэз? Сиёнзы мултэс-а, мар-а? Номырлы ӧз но дышетэ кадь, ӵыжы-выжыосын, эшъёсын пумиськыны но ӝытъёсы гинэ лэземын... Эшшо ке сборной пунктын ортчытэм нуналъёс служить карон дыре уг пыро. Служба кутске пиосыз сборной пунктысь ожгар часте келян нуналэ.Вынылэн повестка бераз гожтэмын вал, мае сьӧраз кутыны яра но мае уг яра. Куд-ог арбериоссэ, кутыны косэмын ке но вал, сборной пунктысен куяллям (бӧрысь выльысь посылкаен келяно луиз). Котькызьы сое вала.Выны учебкае вуэм бере милям «шулдыр» улонмы кутскиз. Уг висьы меда, сиське меда, кыӵе эшъёс сюризы, Удмуртиысь трос кузя-а, трос-а дышето, бызьылыто, ужато-а? Нош юаны луэ арнянуналъёсы гинэ, малы ке шуоно мукет дыръя телефонъёссэс киязы ӧз сётъялэ.Толэзь ортчыса, солдатъёс присяга сётӥзы. Тунсыко ук учкыны, мар со сыӵе! Но жингыртыкуз солдатмы вераз, присягаязы анай-атайёсыз лыктыны ӧз лэзе, пе: частязы карантин. Ма, кызьы, огпол присяга сётыкузы, уд мыны?! Интернетын частьсылэн сайтэз вань, гожъямъёсыз лыдӟыны кутски. Сайтын пукисьёс ивортӥллям, ог 3-4 ар присягаосазы ӵыжы-выжыосты ветлыны уг ни лэзё шуыса, ваньмызлы карантин сярысь верало. Нош куд-огез мынэ ик ке, соосты пырыны лэзё. Присягаозь 4-5 нунал кылемын, иське, сюрес вылэ потоно. Выны со сярысь ӧз тоды, малы ке шуоно телефонэз кияз ӧй вал...Кышканъёс ӧз зэмалэВуи Пскове, одӥг уйзэ отын кӧлӥ, малы ке шуоно вынылэн городаз гостиницаосын интыос ӧй вал ни. Озьыен, присягае трос адями вуоз - чилектӥз йырам. Ӵуказеяз вазь ик потӥ Остров каре. Час пала мыныса, вуи. Пичи город вылэм. Соку ик ожгар часте дыртӥ. Нош КПП пыр потыны солдатъёс ӧз лэзе: тӥ, пе, бер вуиды, табере татын возьмалэ ни присяга сётонлэсь быремзэ. Зэмзэ вераса, мон ӵапак кутсконаз вуи, вераськыны, ог 2-3 минут ортчыса гинэ, кутскизы ай. Но присягаез адӟыны ӧз сётэ, кылыны гинэ!Дано ужрад ӝыны час пала кыстӥськиз. Собере монэ, документъёсме эскерыса, клубозь келязы. Малпасько вал, адями трос луоз, пуксьыны инты уз сюры ни. Пыри но... залын 5 мурт. Нош сцена вылын - 15 пала. Час котыр частьлэн командирез но воштӥсьёсыз мадизы, макем умой часте сюризы милям солдатъёсмы. Возьматысалмы, пе, кыӵе казармаосын уло, но вождэс эн вае - карантин. Мактазы (ушъязы), али анай-атайёс туж кылзӥськисесь шуыса: карантин дыръя, пе,  присягае уг ветло (серем, но сое соос веразы «кылзӥськисьтэм» анай-атайёслы но ӵыжы-выжыослы). Та вакытэ карантин, пе, ялыло, малы ке шуоно солдатъёс Россилэн пӧртэм сэрегъёсысьтыз вуо. Служба кутскем бере соос ог-огзылы дышо, огъя иммунитетсы кылдэ. Нош собере вуо Сочиысь яке Ижысь анай-атайёссы но ваё асьсэлэсь висёнъёссэс. Соку ик веразы, эн лэзьялэ, пе, пиостылы эмъюмъёс, соос частьын тырмыт, витаминъёс но сюпсён кампетъёс гинэ келяны яра. Нош интернет-сайтын ик азьвыл служить каремъёс гожъяллям, йыр висьыку но, кӧт чутыръяку но ваньмызлы анальгин сётъязы шуыса.Выны Псков улосын висемысь ӧз дугдылы - куазь ӧз яра. Соин котькуд посылкаяз, ческыт сиён сяна, витаминъёс но леденецъёс ысъям. Но соос ӧз йӧнатэ. Пумозяз эмъяськытэк, бызьылэ но - выльысь висьыны кутске. Учебкаез йылпумъяськытозь, кызонэз ӧз бырылы, шуыны луоз. Ӝыны ар ортчыса гинэ, Иваново улосын, тазалыкез тупатскиз.Озьы ик ӧз лэзе ысъяны уксё. Солдатъёслы, пе, толэзьлы быдэ 2 сюрс манет уждун вуэ, дӥсяло но сюдо соосты дунтэк. Кӧня ке учыръёс мадизы, куке солдатъёс ивортонъёс гожъяло: «Ми учениосын, сиёнмы ӧвӧл, келялэ уксё». Эн оске, пе. Но малы ке вератэк кельтӥзы, пӧртэм нашивкаослы, олокыӵе но чыры-пырыослы пиослэсь коньдон бичаллялозы шуыса.Анай-атайёссылэсь уксёзэс кыскыны дышиллям... фотографъёс. Соос толэзьлы быдэ сямен ысъяны кутскизы туспуктэмъёсын посылкаос. 10 пала туспуктэм сылэ ог сюрс манет. Усьтӥськод но - солдатэдлэн одӥг тусыз пӧртэм фонэ пуктылэмын.Шумпотымон, выны дедовщина сярысь ӧз вералля - соизлэсь тужгес кышкамы вал. Нуналлы быдэ, шуэ выны, солдатъёсты эскерылӥзы, мугоразы синякъёс-ӵабыштэмъёс ӧвӧл-тэ меда шуыса.Армиын солдатъёслэн ялан кыӵе ке арбериоссы ышыло: я майталзы, я пинь миськон пастазы, я бритвазы... Нош вынылэсь бертон азяз сим-картазэ лушкаллям. Ачиз симка но отчы понэм уксё жаль ӧй вал - ми туж сюлмаськимы, сюрес вылысен со милемын герӟаськыны уз быгаты шуыса. Ярам, кудзы ке ӵош служить карись эшъёсыз сим-картазэс вынылы сётӥллям.Выны армия сярысь трос уг вера. Службаез ортчиз, ми соин туж данъяськиськом. Уг тодӥськы, армиын басьтэм тодон-валанъёсыз азьланяз юрттозы-а, но табере со - Родинаез утисьёс пӧлысь одӥгез. Праздникен тонэ, солдатмы!Елена Рябина Теги: ож  